永叔寄詩八首并祭子漸文一首因采八詩之意警以爲答
作者：梅堯臣
朝代：宋

paragraphs: 昔聞退之與東野，相與結交賤微時。
孟不改貧韓漸貴，二人情契都不移。
韓無驕矜孟無靦，直以道義爲己知。
我今與子亦似此，子亦不愧前人爲。
北都健兒昨日至，扣門乃是所遺詩。
上言病中初有寄，下言我詠蟠桃枝。
盛衰開落感殘杏，暮春無事羨游絲。
班班鳩鳴忽懷念，一掃十幅無閒辭。
洛川花圖多品目，鬭新爭巧始可疑。
讀書又憶石夫子，似蠶作繭誠有之。
鎮陽歸夢北潭北，吟此八章誰謂癡。
最後有文弔尹子，壽夭難問信所悲。
共書大軸許傳玩，一日百展曾忘疲。
報君亦欲齎滿軸，恐費紙墨令人嗤。